Un nou aport major din partea Consiliul Județean Satu Mare, în sprijinul și dezvoltarea turismului montan sătmărean! Acțiunea constă în conceperea, realizarea și amplasarea în teren de către SPJ Salvamont a noilor panouri informative, opt la număr, destinate informării și orientării în teren a turiștilor , în special a montaniarzilor care parcurg traseele turistice din arealul Vama-Vf.Muntele Mic-Vf.Pietroasa-Poiana Soci-Luna Șes-Negrești Oaș.
Panourile conțin descrierea sumară a celor 10 trasee turistice omologate, a marcajelor din teren, recomandări privind echipamentul minim necesar parcurgerii acestor trasee, precum și imagini cu obiectivele care pot fi întălnite în drumețiile de pe aceste trasee.
Toate informațiile și hărțile actualizate conferă posibilitatea planificării turelor montane chiar și la fața locului, ele fiind amplasate în punctele de intrare în traseee sau în punctele de convergență ale acestora. Consiliul Județean și editura Munții Noștri dețin drepturile asupra editării hărților cu referire la zona montană a munților Oaș și Gutâi din Județul Satu Mare, iar grafica panourilor a fost realizată prin activitatea voluntară a d.nei Alice Boer, căreia îi mulțumim pe această cale.
În continuarea activităților specifice Salvamont de prevenire a accidentelor montane, SPJ Salvamont anunță implementarea de noi proiecte în perioada imediat următoare printre care, darea în folosință a unui nou traseu de Via ferrata, grad de dificultate B, în lungime de 240m, situat în Peretele Măgura, a traseului turistic tematic Baza Salvamont Bătarci-Vf. Măgura, a Punctului de Informare turistica în aer liber Luna Șes și amplasarea panourilor turistice de informare turistică pentru zona Certeze-Buian, un proiect realizat în colaborare cu Primăria Certeze.
În altă ordine de idei vă informăm că luna trecută SPJ Salvamont Satu Mare a avut o acțiune reușită de salvare, care în urma unei solicitări primite prin SNUAU 112, a coordonat și dus la bun sfârșit acțiunea de căutare-salvare a cetățeanului ucrainian, rătăcit în cel mai dificil areal din munții Oașului, care cuprinde vârfurile stâncoase Piatra Bixadului respectiv, Piatra Vâscului.
Zona este dificilă datorită diferențelor mari de nivel, a abrupturilor, a văilor înguste și adânci, întreg perimetrul vizat, fiind accesibil doar cu vehicule preparate off-road sau prin parcurgerea "la picior", aici incluzând și zona de stâncărie din fața vestică a Pietrei Bixadului. A fost o colaborare deosebită, în care Serviciul Public Județean Salvamont Satu Mare a beneficiat de informații sau resurse suplimentare asigurate de către Sectorul Poliției de Frontieră Negrești Oaș, Departamentul pentru Situații de Urgență, Serviciul de Telecomunicații Speciale, I.J. Poliție Satu Mare, ISU "Someș" Satu Mare, S.V.S.U Bixad și S.V.S.U. Cămârzana. SPJ Salvamont a deplasat în teren un SSV și două vehicule off-road 4×4 , inclusiv noul vehicul Jeep Wrangler Rubicon, special dotat pentru intervenții în teren greu accesibil, intrat în dotarea Salvamont Satu Mare ca urmare a Programului Operațional Regional 2014-2020, în care IGSU a achiziționat un număr de 51 autospeciale din fonduri europene nerambursabile.
Întreg arealul montan a fost împărțit pe trei nivele de altitudine și pe mai multe sectoare de căutare, ca într-un final, după aproape patru ore de la lansarea solicitării, persoana să fie găsită, în stare de epuizare fizică, dar fără să-i fie pusă viața în pericol, pe una din văile care coboara direct de pe platoul stâncos al Pietrei Bixadului. După o evaluare primară a stării de sănătate efectuată de către patrula Salvamont, victima a fost coborâtă în siguranță la punctul de joncțiune stabilit cu SMURD Negrești Oaș, după care cetățeanul ucrainian a umat procedurile legale care se impun în acestă situație.
Sursa: Servicul Public Județean Salvamont Satu Mare